b'\n_START_ARTICLE_\nKauno Maironio universitetin\xc4\x97 gimnazija\n_START_SECTION_\nIstorija\n_START_PARAGRAPH_\n\xc4\xaesteigus Kauno gubernij\xc4\x85, 1843 m. i\xc5\xa1 Kra\xc5\xbei\xc5\xb3 perkelta Kra\xc5\xbei\xc5\xb3 kolegija, kuriai patvirtinamas gubernijos gimnazijos statusas. 1863 m. ji perkeliama \xc4\xaf naujai pastatytus r\xc5\xabmus, projektuotus architekto Nikolajaus \xc4\x8ciagino (dabartinis gimnazijos pastatas)._NEWLINE_1909 m. pristatomas tre\xc4\x8diasis auk\xc5\xa1tas. Kilus Pirmajam pasauliniam karui, gimnazija buvo u\xc5\xbedaryta, jos kanceliarija perkelta \xc4\xaf Smolensk\xc4\x85. 1920\xe2\x80\x931922 m. dabartiniuose mokyklos r\xc5\xabmuose veik\xc4\x97 Auk\xc5\xa1tieji kursai, dav\xc4\x99 prad\xc5\xbei\xc4\x85 Lietuvos universitetui, i\xc5\xa1 kurio i\xc5\xa1augo visi didieji Kauno universitetai ir akademijos. 1920 m. \xc5\xa1iame pastate vyko Lietuvos Respublikos Steigiamojo Seimo pos\xc4\x97dis, dirbo pirmasis, antrasis ir tre\xc4\x8diasis Seimai._NEWLINE_1927 m. rugs\xc4\x97jo 1 d. \xc4\xafkurta \xe2\x80\x9eAu\xc5\xa1ros\xe2\x80\x9c mergai\xc4\x8di\xc5\xb3 valstybin\xc4\x97 gimnazija, kuri veik\xc4\x97 iki 1940 m. Tai vienas ry\xc5\xa1kiausi\xc5\xb3 mokyklos istorijos etap\xc5\xb3. Gimnazijoje veik\xc4\x97 14 klasi\xc5\xb3: 8 humanitarin\xc4\x97s ir 6 komercin\xc4\x97s. Mok\xc4\x97si 573 mokin\xc4\x97s. Komercijos klas\xc4\x97je, be bendrojo lavinimo dalyk\xc5\xb3, buvo d\xc4\x97stoma buhalterija, ma\xc5\xa1inra\xc5\xa1tis ir kiti komerciniai dalykai, o humanitarin\xc4\x97se klas\xc4\x97se \xe2\x80\x93 sustiprintas kalb\xc5\xb3, literat\xc5\xabros ir istorijos mokymas._NEWLINE_1940 m. dalis \xe2\x80\x9eAu\xc5\xa1ros\xe2\x80\x9c gimnazijos mergai\xc4\x8di\xc5\xb3 perkeliama \xc4\xaf Kauno 1-\xc4\x85j\xc4\x85 vidurin\xc4\x99 mokykl\xc4\x85, o \xc4\xaf j\xc5\xb3 viet\xc4\x85 atkeliami berniukai. Buvusi gimnazija pavadinama Kauno 2-\xc4\x85ja vidurine mokykla. 1941 m. prasid\xc4\x97jus karui lietuvi\xc5\xa1kos mokyklos tampa gimnazijomis. Kauno 2-oji vidurin\xc4\x97 mokykla vadinama 2-\xc4\x85ja mergai\xc4\x8di\xc5\xb3 gimnazija. 1949 m. rugs\xc4\x97jo 1 d. Kauno 2-oji mergai\xc4\x8di\xc5\xb3 gimnazija tampa 2-\xc4\x85ja vidurine mergai\xc4\x8di\xc5\xb3 mokykla, o nuo 1954 m. ji v\xc4\x97l mi\xc5\xa1ri._NEWLINE_1989 m. kovo 22 d. mokyklai suteiktas Maironio vardas. 1989 m. spalio 28 d. pradeda veikl\xc4\x85 Lietuvos maironie\xc4\x8di\xc5\xb3 draugija. Maironio universitetin\xc4\x97 gimnazija \xe2\x80\x93 vienas draugijos koordinacini\xc5\xb3 centr\xc5\xb3, Kauno apskrities draugijos centras. 1993 m. Kult\xc5\xabros ir \xc5\xa1vietimo ministerija patvirtino mokyklai humanitarin\xc4\xaf profil\xc4\xaf, nuo 1994 m. rugs\xc4\x97jo 1 d. sustiprintai pradedama mokyti gimtosios kalbos. 1996 m. gegu\xc5\xbe\xc4\x97s 30 d. mokyklai suteiktas humanitarin\xc4\x97s gimnazijos klasi\xc5\xb3 statusas, 1996 m. rugs\xc4\x97jo 1 d. prad\xc4\x97tas \xc4\xafgyvendinti antrasis \xe2\x80\x93 realinis ekonomin\xc4\x97s pakraipos profilis. Nuo 1998 m. rugs\xc4\x97jo 1 d. sustiprintai pradedama mokyti angl\xc5\xb3 kalbos. 2000 m. gegu\xc5\xbe\xc4\x97s 25 d. \xc5\xa0vietimo ir mokslo ministerijos kolegija suteik\xc4\x97 mokyklai dviej\xc5\xb3 profili\xc5\xb3 \xe2\x80\x93 humanitarinio ir realinio \xe2\x80\x93 gimnazijos status\xc4\x85. 2008 metais gimnazija min\xc4\x97jo 145 met\xc5\xb3 jubiliej\xc5\xb3._NEWLINE_2010 m. sausio 27 d. Kauno Maironio gimnazija pasira\xc5\xa1\xc4\x97 susitarim\xc4\x85 su Kauno auk\xc5\xa1tosiomis mokyklomis \xe2\x80\x93 Kauno medicinos universitetu, Lietuvos veterinarijos akademija, Kauno technologijos universitetu, Lietuvos k\xc5\xabno kult\xc5\xabros akademija, Lietuvos \xc5\xbeem\xc4\x97s \xc5\xabkio universitetu ir Vytauto Did\xc5\xbeiojo universitetu \xe2\x80\x93 d\xc4\x97l auk\xc5\xa1tojo mokslo istorijos ir tradicij\xc5\xb3 puosel\xc4\x97jimo, sklaidos visuomenei, auk\xc5\xa1tojo mokslo vert\xc4\x97s suvokimo ugdymo jaunimui, auk\xc5\xa1t\xc5\xb3j\xc5\xb3 mokykl\xc5\xb3 bei gimnazijos bendradarbiavimo profesinio informavimo ir konsultavimo srityje, bendr\xc5\xb3 projekt\xc5\xb3 ir rengini\xc5\xb3 inicijavimo. Susitarimo d\xc4\x97ka nuo 2010 m. rugs\xc4\x97jo 1 d. gimnazijoje besimokantiems mokiniams sudaryta galimyb\xc4\x97 pasirinkti ugdymo(si) turin\xc4\xaf pagal savo geb\xc4\x97jimus, polinkius, b\xc5\xabsim\xc4\x85 studij\xc5\xb3 srit\xc4\xaf, krypt\xc4\xaf bei profesij\xc4\x85. Mokiniai gal\xc4\x97s pasirinkti ugdymo(si) srit\xc4\xaf, atitinkan\xc4\x8di\xc4\x85 b\xc5\xabsim\xc5\xb3 studij\xc5\xb3 srit\xc4\xaf: humanitarini\xc5\xb3 moksl\xc5\xb3, men\xc5\xb3, socialini\xc5\xb3 moksl\xc5\xb3, fizini\xc5\xb3 moksl\xc5\xb3, biomedicinos moksl\xc5\xb3, technologijos moksl\xc5\xb3. Organizuojami bendri gimnazijos ir auk\xc5\xa1t\xc5\xb3j\xc5\xb3 mokykl\xc5\xb3 renginiai, \xc4\xafvairi projektin\xc4\x97, pa\xc5\xbeintin\xc4\x97, draugij\xc5\xb3 veikla, kt. veikla. Gimnazijoje sudaryta galimyb\xc4\x97 mokytis angl\xc5\xb3, vokie\xc4\x8di\xc5\xb3, rus\xc5\xb3, pranc\xc5\xabz\xc5\xb3, ispan\xc5\xb3, lotyn\xc5\xb3 kalb\xc5\xb3. Mokiniai sav\xc4\x99s pa\xc5\xbeinimo, profesijos ir studij\xc5\xb3 pasirinkimo klausimais konsultuojami gimnazijoje veikian\xc4\x8diame Profesinio konsultavimo koordinaciniame centre. 2010 m. liepos 9 d. Kauno miesto savivaldyb\xc4\x97s tarybos sprendimu Kauno Maironio gimnazija pakeit\xc4\x97 pavadinim\xc4\x85 ir nuo \xc5\xa1iol vadinasi Kauno Maironio universitetine gimnazija. Taip pat nuo 2010 met\xc5\xb3 gimnazija yra keturmet\xc4\x97.'